钦定古今图书集成/明伦汇编/官常典/第098卷 > 秦愍王樉
## 钦定古今图书集成/明伦汇编/官常典/第098卷 > 秦愍王樉

按《明外史》本传：“秦愍王樉，太祖第二子。母高皇后，洪
武三年封。十一年，就藩西安。以耿炳文作宫，用绿瓦，
怒，欲杀炳文。帝召还戒谕。已，复买童仆越中，帝诛其
长史。二十二年，改大宗正院为宗人府，以樉为宗人
令。二十四年，召樉入京师，令皇太子巡视关陕。明年，
皇太子还，樉归藩。帝春秋高，念边甚，令诸王备塞上。”
樉任关西军务，得专刑赏，大将皆受节制，御军整肃。
二十七年率平羌将军甯正征西番于洮州，擒斩过
当，西番惧而降。帝悦，赉予甚厚。明年薨。赐谥，册曰：“哀
痛者父子之情，追谥者天下之公。朕封建诸子，以尔
年长，首封于秦，期永绥禄位，以藩屏帝室。夫何不良
于德，竟殒厥身，其谥曰‘愍’”樉妃，元河南王王保保女
弟次妃，宁河王邓愈女。樉薨，王妃殉，子隐王尚炳嗣。